Emma Ihrer

Emma Ihrer (1857–1911), opprinnelig Rother, var en tysk politiker (SPD), fagforeningsleder og avisutgiver. Sammen med Carl Legien hadde hun avgjørende innflytelse på organiseringen og profesjonaliseringen av den tyske arbeiderbevegelsen.

Biografi 
Ihrer ble 3. januar 1857 født inn i en arbeiderfamilie i Glatz, i daværende Schlesien i Preussen. Selv lærte hun seg yrket som hattemaker. Da hun i 1881 kom til Berlin sammen med sin mann, apotekeren Emmanuel Ihrer, ble hun medlem av Sozialdemokratische Partei Deutschlands (SPD). Hun arbeidet for fagforeninger, med særlig på sosial og politisk bevisstgjøring av kvinnelige arbeidere. Sammen med to andre kvinner startet hun en hjelpeforening for kvinnelige håndverkere, men den ble ingen suksess og gikk inn.

Sammen med Marie Hoffmann stiftet hun i mars 1885 en organisasjon for kvinnelige arbeidere – Forening for representasjon av kvinnelige arbeideres interesser (Verein zur Vertretung der Interessen der Arbeiterinnen). Foreningen hadde et sterkere fagforeningspreg enn den foregående. Den arbeidet planmessig, arrangerte massedemonstrasjoner og ble godt kjent utenfor regionen. I 1886 ble den av myndighetene ansett som en politisk forening, som det var forbudt å drive. Ihrer og andre av lederne, ble ilagt bøter. Ihrer opplevde også å bli fengslet av politiet i Berlin. Politiets forbud virket imidlertid ikke etter hensikten, men førte til økt oppslutning om det sosialdemokratiske partiet. Sammen med Clara Zetkin deltok hun i 1889 under den andre internasjonale arbeiderkongressen i Paris.

Først etter et møte med den prøyssiske innenriksminister i 1890 kunne hun realisere sitt engasjement fritt og uhindret. Ihrer engasjerte seg særlig i den kvinnelige del av arbeiderbevegelsen. I 1890 ble hun som den første kvinne innvalgt i Generalkommisjonen av fagforeningene i Tyskland. Samme år utga hun med økonomisk støtte fra sin mann, tidsskriftet Die Arbeiterin (Arbeidersken, eller Den kvinnelige arbeider). Det utkom ett år senere under navnet Die Gleichheit (Likheten eller Likeverdet), da med Zetkin som redaktør.

Gjennom særlig to store skrifter redegjorde Ihrer i 1893 og 1898 for sine prinsipper for den proletariske klassekamp: «Die Organisation der Arbeiterinnen Deutschlands, ihre Entstehung und Entwicklung» (Organiseringen av kvinnelige arbeidere i Tyskland, dens etablering og utvikling) og  «Die Arbeiterinnen im Klassenkampf: Die Anfänge der Arbeiterinnenbewegung, ihr Gegensatz zur bürgerlichen Frauenbewegung und ihre nächsten Aufgaben» (Kvinnelige arbeidere i klassekamp: Starten på den kvinnelige arbeiderbevegelse, forskjellen fra den borgerlige kvinnebevegelse og dens kommende oppgaver).

Ihrer er gravlagt på Gedenkstätte der Sozialisten - sosialistenes minnested - i gravlunden Zentralfriedhof Friedrichsfelde i Berlin.

Arbeitsgemeinschaft Orte der Demokratiegeschichte regner Ihrer sammen med Carl Legien blant de 100 viktigste personer som i løpet av de siste 200 år, har bidratt til dannelsen av demokratiet i Tyskland.

Se også 
 Sosialistloven

Referanser 

Sosialdemokratiske ledere
Tyske fagforeningspersoner
SPD-politikere